
Τρίτη, 11 Αυγούστου 2026
ΔΕΛΤΙΟ ΤΥΠΟΥ

Προσάραξη Θ/Γ σκάφους στα Κύθηρα – Προσάραξη Φ/Γ πλοίου στην Κέρκυρα – Ανατροπή λέμβου στη Λευκάδα - Σύλληψη αλλοδαπού στην Πάτρα
Επιχείρηση έρευνας και διάσωσης ολοκληρώθηκε τις πρωινές ώρες χθες, στη θαλάσσια περιοχή «Διακοφτίου» των Κυθήρων, μετά από περιστατικό προσάραξης θαλαμηγού (Θ/Γ) σκάφους. Οι Λιμενικές Αρχές των Κυθήρων και της Νεάπολης Βοιών ενημερώθηκαν σχετικά από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. Άμεσα ενεργοποιήθηκε το τοπικό σχέδιο έκτακτης ανάγκης και στελέχη του Λιμενικού Σώματος μετέβησαν στο σημείο με Περιπολικό όχημα Λ.Σ.-ΕΛ.ΑΚΤ.. Παράλληλα, τέθηκε σε ετοιμότητα επιβατηγό-τουριστικό (Ε/Γ-Τ/Ρ) σκάφος. Ο κυβερνήτης του θαλαμηγού, υπήκοος Γερμανίας, εντοπίστηκε να προσπαθεί να αγκυροβολήσει το σκάφος του σε κοντινή απόσταση από την ακτογραμμή, δηλώνοντας αδυναμία χειρισμού λόγω των δυσμενών καιρικών συνθηκών που επικρατούσαν στην περιοχή (άνεμοι βόρειοι-βορειοανατολικοί 6-7 μποφόρ). Το σκάφος παρασύρθηκε από τα κύματα, προσέκρουσε με την αριστερή πλευρά στα βράχια και έλαβε κλίση.

Ο κυβερνήτης εγκατέλειψε το σκάφος πέφτοντας στη θάλασσα και επιχειρώντας να κολυμπήσει προς την ακτή. Τέσσερα(04) στελέχη του Λιμενικού Σώματος, έχοντας προηγουμένως πραγματοποιήσει ρίψη σωσίβιου, τον ανέσυραν με ασφάλεια.

Στον διασωθέντα παρείχθησαν οι πρώτες βοήθειες από πλήρωμα ασθενοφόρου και στη συνέχεια μεταφέρθηκε, συνοδεία στελεχών Λ.Σ.-ΕΛ.ΑΚΤ., στο Γενικό Νοσοκομείο Κυθήρων για προληπτικές ιατρικές και τοξικολογικές εξετάσεις.

Από το περιστατικό παρατηρήθηκε μικρή έκταση θαλάσσιας ρύπανσης από τα καύσιμα του σκάφους. Λόγω των δυσμενών καιρικών συνθηκών, δεν κατέστη δυνατή η άμεση χρήση αντιρρυπαντικού εξοπλισμού.

Προανάκριση διενεργείται από το Β' Λιμενικό Τμήμα Κυθήρων του Λιμεναρχείου Νεάπολης Βοιών.

Διαθέσιμο οπτικοακουστικό υλικό έχει αναρτηθεί στην ιστοσελίδα www.hcg.gr
*****
Τις πρώτες πρωινές ώρες χθες, ενημερώθηκε η Λιμενική Αρχή της Κέρκυρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για περιστατικό προσάραξης, ενός φορτηγού (Φ/Γ) πλοίου σημαίας Σαν Μαρίνο, το οποίο έπλεε στη θαλάσσια περιοχή έξω από το λιμάνι της Κέρκυρας. Το πλοίο είχε αποπλεύσει, κενό φορτίου, από το λιμάνι Δυρραχίου Αλβανίας με προορισμό το λιμάνι της Αμφιλοχίας, με έξι (06) αλλοδαπούς (υπήκοοι Αλβανίας) μέλη πληρώματος. Αμέσως, ενεργοποιήθηκε το Τοπικό Σχέδιο Έκτακτης Ανάγκης και στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), ενώ τέθηκε σε ετοιμότητα και ένα ρυμουλκό (Ρ/Κ) σκάφος. Το Φ/Γ αποκολλήθηκε με ιδία μέσα και αγκυροβόλησε με ασφάλεια στο λιμάνι της Κέρκυρας. Από το Κεντρικό Λιμεναρχείο Κέρκυρας που διενεργεί την προανάκριση απαγορεύτηκε ο απόπλους του πλοίου μέχρι την αποκατάσταση της βλάβης και προσκόμισης βεβαιωτικού διατήρησης κλάσης από το νηογνώμονα που το παρακολουθεί. Παράλληλα συνελήφθη ο Πλοίαρχος του πλοίου για παράβαση των άρθρων 277 «περί πρόκλησης ναυαγίου» και 291 «περί διατάραξης της ασφάλειας πλοίων» του Π.Κ.. Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Λευκάδας, από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ, για περιστατικό ανατροπής εκμισθωμένης λέμβου στη θαλάσσια περιοχή μεταξύ νήσου «ΜΕΓΑΝΗΣΙΟΥ» και «ΣΚΟΡΠΙΟΥ», με πέντε (05) αλλοδαπούς (υπήκοοι Ουγγαρίας) επιβαίνοντες. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και ένα επιβατηγό-αναψυχής (Ε/Γ-Α/Ψ) σκάφος, το οποίο εντόπισε και περισυνέλεξε τους επιβαίνοντες της λέμβου, καλά στη υγεία τους. Στη συνέχεια,  οι αλλοδαποί μετεπιβιβάστηκαν σε έτερο ταχύπλοο (Τ/Χ) σκάφος, το οποίο κατέπλευσε συνοδεία του ΠΛΣ στο λιμάνι της Λευκάδας και τους αποβίβασε με ασφάλεια στην ακτή. Η λέμβος περισυλλέγη από το Τ/Χ και μεταφέρθηκε στη νήσο «ΣΚΟΡΠΙΟΣ». Από το Λιμεναρχείο Λευκάδας που διενεργεί την προανάκριση, απαγορεύτηκε ο απόπλους της λέμβου μέχρι την προσκόμιση βεβαιωτικού αξιοπλοΐας από τον νηογνώμονα που την παρακολουθεί, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις μεσημβρινές ώρες χθες, στελέχη του Γραφείου Ασφάλειας της Λιμενικής Αρχής της Πάτρας προέβησαν στη σύλληψη ενός 21χρονου αλλοδαπού (υπηκόου Βόρειου Σουδάν). Συγκεκριμένα, σε έλεγχο που διενεργήθηκε εντός του επιβατικού σταθμού του νότιου λιμένα Πατρών, ο 21χρονος επιχείρησε να ταξιδέψει με επιβατηγό-οχηματαγωγό (Ε/Γ –Ο/Γ) πλοίο με προορισμό λιμάνι της Ιταλίας, επιδεικνύοντας ταξιδιωτικό έγγραφο που ανήκει σε έτερο πρόσωπο. Από το Κεντρικό Λιμεναρχείο Πάτρας που διενεργεί την προανάκριση, κατασχέθηκε το ταξιδιωτικό έγγραφο.

